Vastustajienkin kannattaa miettiä sote-uudistuksen mahdollista toteutumista, kirjoittaa Iltalehden toimittaja Juha Keskinen.

Juha Sipilän (kesk, vas.) hallitukselle sote-uudistuksen läpimeno olisi muhkea meriitti. JENNI GÄSTGIVAR

Eduskunnan perustuslakivaliokunnan puheenjohtaja Annika Lapintie (vas) kertoi Ylen Ykkösaamussa uskovansa, että sote-uudistus ehtii valmiiksi tällä vaalikaudella. Lapintie kuitenkin epäili, että kaikkia maakuntauudistuksen tehtäviä ei ehditä siirtää maakunnille kuluvan hallituskauden aikana. Maakunnat voisivat kuitenkin todennäköisesti aloittaa toimintansa suunnitellusti, mutta eivät ehkä kaikkien tehtävien osalta.

Perustuslakivaliokunta on aloittanut kolmannen kierroksen sote-uudistuksen lakiesitysten käsittelyssä. Lapintie arvioi sote-lakeihin liittyvien asiantuntijakuulemisien jatkuvan vielä tammikuussa. Perustuslakivaliokunnan lausunnon jälkeen sosiaali- ja terveysvaliokunta tekee vielä tarvittavat mahdolliset muutokset.

Näin suuria intohimoja herättänyt sosiaali- ja terveysjärjestelmän uudistaminen eli sote-uudistus tulisi suureen saliin päätettäväksi aivan hallituskauden maalisuoralla. Eduskunnan istuntokausi päättyy maaliskuun puolivälissä.

Sote-uudistuksen toteutumista kuluvalla hallituskaudella uhkaa enää kolme asiaa. Esitys jumittuu perustuslakivaliokuntaan: tähän ei uskonut oppositiota edustava valiokunnan puheenjohtaja. Uudistuksen jostain osasta syntyy päähallituspuolueiden kesken riita: vaalit lähestyvät, mutta todennäköisesti profiilin nostoon ei uhrata hallituksen keskeisintä uudistusta. Äänestys isossa salissa kääntyy hallituksen tappioksi: hallituksen enemmistö on niukka, mutta todennäköisesti riittävä.

***

Pääministeri Juha Sipilän (kesk) hallitukselle sote-uudistuksen läpimeno olisi muhkea meriitti. Sote-uudistusta on yritetty yli kymmenen vuotta, mutta kovin pitkälle ei ole aiemmin päästy. Sipilän hallituksella on ollut sitkoa ja kestoa, mutta katsotaan nyt rauhassa, riittääkö se maaliin asti.

Oppositio on ottanut matkan varrella sote-uudistuksen vaikeuksista kaiken ilon irti. Viime aikoina uudistuksen ympärillä on kuitenkin ollut rauhallisempaa. Oppositiossakin tiedetään, että sote-uudistukselle ei ole nyt realistista vaihtoehtoa. Iltarukouksissaan oppositiojohtajat varmaankin toivovat uudistuksen valmistumista.

Tämä ei sulje pois sitä, että sote-uudistuksesta otetaan varmasti taas ensi vuoden puolella eduskunnassa ja vaalitantereilla irti kaikki mahdollinen, kriittinen huomioarvo. Sote on sen verran vahvasti leimattu kirjainyhdistelmä.

***

Mielenkiintoista on nähdä, saavatko perustuslakiasiantuntijat sote-uudistuksesta esiin vielä suurta korjattavaa. Ensimmäisellä kerralla perustuslakivaliokunta löysi 15 merkittävää korjauskohdetta, ja hallitus joutui valmistelemaan esityksensä uudelleen. Toisella kertaa perustuslakiasiantuntijat väläyttelivät vihreää valoa, mutta korjausvaatimuksia tuli 22 kohtaan. Tämä remontti on nyt tehty sosiaali- ja terveysvaliokunnassa.

Suuresta ja vaativasta uudistuksesta löytyy tietysti matkan varrella ongelmia. Edelleen saattaa jotain fiilattavaa löytyä, mutta mittavia korjauslistoja perustuslakivaliokunnalta ei enää odoteta. Politiikassa voi aina tapahtua yllätyksiä. Nyt näyttää siltä, että sote-uudistus kuitenkin toteutuu kuluvan hallituskauden aikana. Pinttyneimmänkin sote-uudistuksen vastustajan kannattaa jo ottaa tämä mahdollisuus huomioon.

Kannattaa myös muistaa, että vaikka sote- ja maakuntauudistus nyt menisi pääosiltaan läpi, se merkitsee maakuntien aloittamista vasta vuonna 2021 ja valinnanvapauden toteutumista 2023. Vaalien jälkeen aloittava uusi hallitus voi tehdä vaikka mitä uusia linjauksia.